JAGĦTIHA L-APPOĠĠ Bernie Sanders ħabbar b'mod uffiċjali li se jabbanduna l-kampanja tiegħu biex jappoġġa l-kandidatura ta' Hillary Clinton. Dan għamlu f'attività politika li saret nhar it-Tlieta li għadda fejn sostna li se jagħmel minn kollox biex jara li Clinton issir il-president li jmiss tal-Istati Uniti fl-elezzjoni ta' Novembru li ġej. Sanders esprima wkoll il-fiduċja li Clinton se tagħmilha l-prijorità tagħha li tiġġieled in-nuqqas ta' ugwaljanza u tagħti aċċess akbar għas-servizzi edukattivi u dawk tas-saħħa lill-foqra. Minkejja l-bidla fil-pożizzjoni tas-senatur minn Vermont, bosta mis-sostenituri tiegħu komplew jagħmluha ċara li mhux se jappoġġaw lil Clinton għall-presidenza hekk kif iħossu li hi diżonesta u m'għandhiex għal qalbha l-klassi tal-ħaddiema. ELEZZJONI OĦRA? L-inċertezza politika fi Spanja kompliet tiżdied din il-ġimgħa. Dan hekk kif Mariano Rajoy, il-Mexxej tal-Partit Popolari (PP), ma rnexxilux jikseb l-appoġġ tal-Partit Soċjalista, it-tieni l-akbar partit tal-pajjiż, biex jgħaqqad koalizzjoni tal-gvern. Il-PP ra n-numru ta' siġġijiet tiegħu jiżdied minn 122 għal 137 fl-elezzjoni ta' Ġunju li għadda illi kellha ssir wara oħra f'Diċembru tal-2015 li tat riżultati mhux konklussivi. Minkejja dan il-gwadann, il-Partit Popolari għadu 'l bogħod ferm mill-176 siġġu li għandu bżonn biex jiggverna waħdu. L-aktar aspett allarmanti ta' din is-sitwazzjoni hija li l-ebda partit ma offra li jingħaqad mal-PP fil-gvern. Għaldaqstant, il-possibbiltà li jkun hemm it-tielet elezzjoni parlamentari f'temp ta' sena qiegħda tiżdied. MASSAKRU F'NIZZA Massakru b'motivazzjonijiet terroristiċi seħħ fil-belt Franċiża ta' Nizza nhar il-Ħamis li għadda. L-attakk seħħ waqt iċ-ċelebrazzjonijiet li kienu għaddejjin relatati mal-ħtif tal-ħabs ta' Bastilja minn idejn il-gvern monarka fl-1789, avveniment ċentrali tar-Rivoluzzjoni Franċiża. L-aktar minn tmenin vittma ta' dan l-attakk ittajru minn trakk misjuq minn Mohamed Lahouaiej Bouhlel, raġel ta' nazzjonalità Tuneżina, li fetaħ ukoll in-nar fuq in-nies li kienu għadhom kemm raw spettaklu tal-murtali f'żona qrib il-baħar magħrufa bħala Promenade des Anglais. L-attakk ħalla wkoll għexieren ta' nies midruba b'numru minnhom qegħdin f'kundizzjoni kritika. Skont uffiċjali ta' din il-belt, is-sewwieq irnexxielu jkopri distanza ta' madwar żewġ kilometri qabel ma twaqqaf mill-Forzi tal-Ordni. IMUT BERNARDO PROVENZANO Bernardo Provenzano, il-mafjuż Sqalli li nqabad fl-2006 wara 43 sena jaħrab mill-ġustizzja miet fl-età ta' 83 sena. Sakemm inqabad, Provenzano kien imexxi ma' familja mafjuża bbażata f'Corleane, fi Sqallija – raħal li ngħata fama internazzjonali permezz tal-film The Godfather. Huwa kien magħruf għall-brutalità kbira li biha kien jeħles mill-avversarji tiegħu. Fost l-aktar vittmi famużi ta' dan il-kriminal kien hemm Giovanni Falcone u Paolo Borsellino – żewġ prosekuturi li tilfu ħajjithom f'attakki separati ordnati minnu fl-1992. Fl-1993, meta ħa l-kontroll tal-familji kollha Sqallin assoċjati ma' Cosa Nostra, huwa biddel il-prijoritajiet ta' din l-organizzazzjoni minn attakki kriminali brutali għal reati aktar sofistikati, fosthom dawk ta' frodi u misapproprjazzjoni ta' fondi. SE JIEĦDU PASSI LEGALI Il-Gvern tal-Myanmar ħabbar li se jieħu passi legali kontra l-estremiżmu Buddista wara li fl-aħħar ġimgħat kien hemm diversi atti ta' vjolenza fil-konfront tal-minorità Musulmana tal-pajjiż. Dan il-pass se jittieħed wara eskalazzjoni ġdida ta' vjolenza li wasslet għall-qerda ta' żewġ moskej u atti oħra ta' intimidazzjoni li ġiegħlu lil diversi ċittadini Musulmani jaħarbu minn djarhom. L-atti ta' vjolenza kontra l-Musulmani saru ħaġa komuni f'dan il-pajjiż mill-2012 'l hawn hekk kif grupp ta' patrijiet radikali magħruf bħala Ma Ba Tha beda jinċita lill-Buddisti kontra din il-minorità. Fil-passat il-gvernijiet qagħdu lura milli jieħdu passi kontra dan il-grupp minħabba l-influwenza tiegħu, però s-sitwazzjoni tidher li se tinbidel fil-ġejjieni. IL-FILIPPINI JINGĦATAW RAĠUN Il-Qorti Permanenti tal-Arbitraġġ tan-Nazzjonijiet Uniti għażlet li tiffavurixxi l-argumenti tal-Filippini fuq dawk taċ-Ċina fejn tidħol iż-żona kkontestata miż-żewġ pajjiżi fis-South China Sea. Fid-deċiżjoni tiegħu, it-Tribunal esprima l-fehma li ċ-Ċina kisret id-drittijiet marittimi tal-Filippini meta ħadet kontroll ta' diversi ġżejjer u l-ibħra ta' madwarhom. Barra minn hekk, iċ-Ċina kienet ikkundannata għall-mod kif ħolqot diversi gżejjer artifiċjali f'dan it-territorju, mossa li għamlet ħsara lill-ekosistema marittima. Il-Gvern Ċiniż qatt ma pparteċipa f'dan il-każ hekk kif għamilha ċara li mhux se jaċċetta l-ġudizzju tat-tribunal. Minkejja li skont il-Konvenzjoni tan-Nazzjonijiet Uniti dwar id-Dritt tal-Baħar iċ-Ċina hija obbligata li timxi mad-deċiżjoni tat-tribunal, m'hemmx strumenti ta' infurzar li jistgħu jimponu l-ġudizzju.